Spesiale vertoning vir demensielyer ná fliekgangers klaRhiannon Lewis (middel) en haar ma, Shirley (regs). Foto: Facebook ’n Spesiale vertoning van die rolprent Mamma Mia! Here We Go Again is Sondag in Newport vir ’n demensielyer van Wallis gereël om haar gunsteling-fliek in vrede te geniet ná klagtes van fliekgangers toe sy in dié musiekspel begin saamsing het. Volgens Rhiannon Lewis van Cwmbran, Wallis, moes sy en haar ma, Shirley, noodgedwonge ’n fliekteater op haar ma se verjaardag in Julie verlaat toe fliekgangers van agter in die fliekteater kommentaar gelewer het tydens die vertoning. Shirley ly aan vroeë stadium demensie. ’n Fliekbestuurder by die Cineworld-fliekteater in Newport, Wallis, het gevolglik vir die 68-jarige Shirley ’n private vertoning van haar gunsteling-fliek aangebied nadat Lewis hul nare ervaring by die Vue-fliekteater in hul tuisdorp in ŉ inskrywing op Facebook gedeel het. Shirley is toegelaat om meer as 100 vriende asook ander demensielyers te nooi om saam met haar na hartelus ABBA-treffers in dié fliek saam te sing. Mamma Mia! Here we go again Lewis vertel dat die musiek van die rolprent haar ma, wat op 57-jarige ouderdom met demensie gediagnoseer is, kalmeer. Sy vertel dat Shirley se stres tydens die private vertoning “weggesmelt” het. “Mense was vry om rond te beweeg. Daar was ŉ hele plaaslike tehuis wat saam kom fliek het. Hulle kon staan ​​en praat en kinders kon dans in die gangetjies. Vir daardie paar ure was sy nie verward nie. Sy kon net in die oomblik wees en vergeet van hierdie stryd waardeur sy daagliks moet gaan,” het Lewis bygevoeg. Sy vertel dat fliekgangers geluide tydens die vorige vertoning gemaak het om Shirley te maan om stil te bly. “My ma was regtig hartseer. Sy wou nie die fliekteater verlaat nie en het net ‘nee’ geskree toe ons haar uit haar sitplek probeer kry.”